CELEX: 52014PC0054
Language: lt
Date: 2014-01-29
Title: Pasiūlymas TARYBOS ĮGYVENDINIMO SPRENDIMAS patvirtinti atnaujintą Portugalijos makroekonominio koregavimo programą

|
			
		
		
		52014PC0054
		
			Pasiūlymas TARYBOS ĮGYVENDINIMO SPRENDIMAS patvirtinti atnaujintą Portugalijos makroekonominio koregavimo programą /* COM/2014/054 final - 2014/0027 (NLE) */
			
				
		
		
			
			   	AIŠKINAMASIS MEMORANDUMAS
Portugalijos
prašymu 2011 m. gegužės 17 d. Taryba suteikė Portugalijai
finansinę pagalbą (Tarybos įgyvendinimo sprendimas 2011/344/ES),
remdama griežtą ekonomikos reformos programą, kuria siekiama atkurti
pasitikėjimą, sudaryti sąlygas tvariam ekonomikos augimui
atkurti ir Portugalijos, euro zonos ir ES finansiniam stabilumui apsaugoti. 
Pagal Sprendimo 2011/344/ES 3 straipsnio 10
dalį Komisija kartu su Tarptautiniu valiutos fondu (TVF) ir
bendradarbiaudama su Europos Centriniu Banku (ECB) atliko dešimtą
peržiūrą, siekdama įvertinti pažangą įgyvendinant
sutartas priemones, taip pat sutartų priemonių veiksmingumą ir
jų ekonominį bei socialinį poveikį. 
Atsižvelgdama į vėliau gautą
informaciją, pasiūlymu [įrašyti nuorodą] Komisija pasiūlė
iš dalies pakeisti Sprendimą 2011/344/ES. 
Papildomas sprendimas būtinas
įsigaliojus dviejų dokumentų rinkiniui (visų pirma
Reglamentui (ES) Nr. 472/2013), kuriuo taip pat griežtai nustatoma, kaip
keisti politikos sąlygas, kuriomis grindžiama makroekonominio koregavimo
programa. Reglamentas (ES) Nr. 472/2013 taikomas esamoms, nuo jo
įsigaliojimo įgyvendinamoms makroekonominio koregavimo programoms ir
dėl jo galiausiai reikia, kad koregavimai būtų atliekami pagal 7
straipsnio 5 dalyje nurodytą tvarką.
2014/0027 (NLE)
Pasiūlymas
TARYBOS ĮGYVENDINIMO SPRENDIMAS
patvirtinti atnaujintą Portugalijos
makroekonominio koregavimo programą
EUROPOS SĄJUNGOS TARYBA,
atsižvelgdama į Sutartį dėl
Europos Sąjungos veikimo, 
atsižvelgdama į 2013 m. gegužės
21 d. Europos Parlamento ir Tarybos reglamentą (ES) Nr. 472/2013
dėl euro zonos valstybių narių, kurios turi didelių
finansinio stabilumo sunkumų arba kurioms tokie sunkumai gresia,
ekonominės ir biudžeto priežiūros griežtinimo[1], ypač į jo 7
straipsnio 5 dalį, 
atsižvelgdami į Europos Komisijos
pasiūlymą,
kadangi:
(1)       Reglamentas (ES) Nr. 472/2013
taikomas valstybėms narėms, kurios jo įsigaliojimo metu jau gavo
finansinę pagalbą, įskaitant pagalbą iš Europos
finansinės padėties stabilizavimo priemonės (EFSM) ir (arba)
Europos finansinio stabilumo fondo (EFSF);
(2)       Reglamentu (ES)
Nr. 472/2013 nustatomos valstybių narių, kurios gavo tokią
finansinę pagalbą, makroekonominio koregavimo programos patvirtinimo
taisyklės, kurias būtina taikyti kartu su Tarybos reglamento (ES) Nr. 407/2010[2], kuriuo nustatoma
Europos finansinės padėties stabilizavimo priemonė, nuostatomis,
kai atitinkama valstybė narė gauna pagalbą ir pagal EFSM, ir iš
kitų šaltinių;
(3)       Portugalijai buvo suteikta
finansinė pagalba ir pagal EFSM Tarybos įgyvendinimo sprendimu
2011/344/ES[3],
ir iš EFSF;
(4)       siekiant nuoseklumo, pagal
Reglamentą (ES) Nr. 472/2013 atnaujinta Portugalijos makroekonominio
koregavimo programa turėtų būti patvirtinta darant nuorodas
į atitinkamas Įgyvendinimo sprendimo 2011/344/ES nuostatas;
(5)       pagal Įgyvendinimo
sprendimo 2011/344/ES 3 straipsnio 10 dalį Komisija kartu su Tarptautiniu
valiutos fondu ir bendradarbiaudama su Europos centriniu banku atliko
dešimtą peržiūrą, siekdama įvertinti Portugalijos valdžios
institucijų pasiektą pažangą įgyvendinant sutartas
priemones pagal makroekonominio koregavimo programą, taip pat sutartų
priemonių veiksmingumą ir jų ekonominį bei socialinį
poveikį. Todėl po tos peržiūros reikia padaryti kelis esamos
makroekonominio koregavimo programos pakeitimus;
(6)       tie pakeitimai nustatomi
atitinkamose Įgyvendinimo sprendimo 2011/344/ES su pakeitimais, padarytais
[įrašyti datą] Tarybos įgyvendinimo sprendimu [įrašyti
nuorodą], nuostatose,
PRIĖMĖ ŠĮ
SPRENDIMĄ: 
1 straipsnis
Patvirtinamos Įgyvendinimo sprendimo
2011/344/ES 3 straipsnio 8–9 dalyse išdėstytos priemonės, kurių
Portugalija turi imtis įgyvendindama savo makroekonominio koregavimo
programą. 
2 straipsnis
Šis sprendimas
skirtas Portugalijai. 
3 straipsnis
Šis sprendimas
skelbiamas Europos Sąjungos oficialiajame leidinyje. 
Priimta Briuselyje
                                                                       Tarybos
vardu
                                                                       Pirmininkas
[1]               OL L 140, 2013 5 27, p. 1.
[2]               2010 m. gegužės 11 d. Tarybos reglamentas (ES)
Nr. 407/2010, kuriuo nustatoma Europos finansinės padėties
stabilizavimo priemonė (OL L 118, 2010 5 12, p. 1).
[3]               2011 m. gegužės 17 d. Tarybos įgyvendinimo sprendimas
2011/344/ES dėl Sąjungos finansinės pagalbos suteikimo
Portugalijai (OL L 159, 2011 6 17, p. 88).